送兄弟迴雪夜
作者：白居易
朝代：唐

paragraphs: 日晦雲氣黃，東北風切切。
時從村南還，新與兄弟別。
離襟淚猶濕，迴馬嘶未歇。
欲歸一室坐，天陰多無月。
夜長火消盡，歲暮雨凝結。
寂莫滿爐灰，飄零上階雪。
對雪畫寒灰，殘燈明復滅。
灰死如我心，雪白如我髮。
所隅皆如此，頃刻堪愁絕。
迴念入坐忘，轉憂作禪悅。
平生洗心法，正爲今宵設。